**V Banskobystrickom kraji odteraz slúži motoristom 30 km zmodernizovaných ciest**

**Banská Bystrica (16. december 2015) – spoločnosť Skanska dnes v Banskobystrickom kraji odovzdala motoristom do užívania viaceré zrekonštruované úseky ciest I. triedy, na ktorých prebiehali práce za účelom zvýšenia bezpečnosti a zlepšenia technických parametrov. Investor projektu, Slovenská správa ciest, financoval stavbu prostredníctvom európskeho Operačného programu Doprava a rekonštrukčné práce v hodnote približne 17,6 mil. € bez DPH trvali približne 7 mesiacov. Pracovalo sa na cestách I/65, I/66 a I/50 v okresoch Žiar nad Hronom, Lučenec a Krupina.**

Na opravovaných úsekoch boli pred rekonštrukciou citeľné nedostatky v podobe nedostatočnej únosnosti vozovky, či nedostatočne funkčných odvodňovacích zariadení a priepustov, viaceré poškodené mosty si vyžiadali opravy v rôznom rozsahu. Bezpečnostné zariadenia boli v mnohých úsekoch nedostatočné, resp. chýbali úplne.

*„Úpravy vozovky v jednotlivých rekonštruovaných úsekoch sa pohybovali od povrchových opráv, až po kompletnú výmenu asfaltových kobercov v častiach s najväčším poškodením vozovky. V miestach nedostatočne širokej krajnice sme vozovku rozšírili a následne osadili bezpečnostné zvodidlá. V úsekoch Domaníky – Krupina a Dudince – Hontianske Tesáre bola vozovka spevnená železobetónovým oporným múrom. Práce sme realizovali za plnej premávky pri striedavom uzavretí jedného jazdného pruhu, pričom bolo potrené klásť veľký dôraz na bezpečnosť prebiehajúcich prác,“* sumarizuje stavebné práce Marián Čechovič, oblastný manažér Skanska.

V rámci celkového zlepšenia bezpečnosti došlo k zvýšeniu reflexnosti dopravného značenia, na rekonštruovaných úsekoch pribudli nové zvodidlá a reflexné cestné smerové stĺpiky, retroreflexné dopravné gombíky, tlmiče nárazov a energeticky absorpčné koncovky, schopné absorbovať energiu pri náraze vozidla.

Na nebezpečných miestach smerových oblúkov boli osadené zvodidlá s ochranou pre motocyklistov. Prechody pre chodcov v rizikových zónach boli vybavené LED výstražnými svetlami a detektorom pohybu chodcov, čo vodičov efektívnejšie upovedomí o prechádzajúcich osobách. Takto zmodernizované prechody zvýšili bezpečnosť chodcov a cyklistov na všetkých rekonštruovaných úsekoch. Taktiež na všetkých úsekoch boli nainštalované ukazovatele teploty s integrovaným cestným senzorom a detektorom stavu povrchu vozovky. Systém informuje vodičov o aktuálnom stave vozovky, či výstrahách a namerané údaje počas zimných mesiacov prostredníctvom mobilnej dátovej aplikácie zasiela priamo k manažmentu zimnej údržby ciest.

**Základné údaje o stavbe:**

Názov diela: **„Stavebné a bezpečnostné opatrenia na cestách I. triedy v**

 **Banskobystrickom kraji“**

Miesto stavby: Banskobystrický samosprávny kraj

Realizované úseky : Časť 1.: I/65 Stará Kremnička – Kremnica, 9,5 km

 Časť 2.: I/50 Uderiná – Vidiná, 6,9 km

 Časť 3.: I/66 Domaníky – Krupina, 7,6 km

 Časť 4.: I/66 Dudince – Hontianske Tesáre, 6,2 km

Stavebník: Slovenská správa ciest

Spôsob financovania: Európsky fond regionálneho rozvoja, Operačný program Doprava

Zhotoviteľ: Skanska SK a.s., Závod Cesty, mosty SK

Zmluvná cena: 17 614 573,04 € bez DPH

Začiatok výstavby: 4/2015

Ukončenie výstavby: 11/2015